Diari Oficial de la Generalitat Valenciana


Sumari del DOGV 7565, del 07-07-2015 (2015/6112)

RESOLUCIÓ de 18 de juny de 2015, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 10/15-AIA Buñol.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7565

Data del DOGV
:   07-07-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/6112


Data del document
:   18-06-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Buñol
    * impacte ambiental

RESOLUCIÓ de 18 de juny de 2015, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 10/15-AIA Buñol. [2015/6112]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, que establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Únic  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 10/15-AIA Buñol.  
  
  
«Declaració d'impacte ambiental  
Expedient:10/15-AIA.  
Títol: activitat de recuperació de metalls no ferris.  
Promotor: José Isidro Legua Farinós.  
Autoritat substantiva: Ajuntament de Buñol.  
Localització: partida del Planell, Camí de Corrons, s/n, polígon 15, parcel·la 57, Buñol (València).  
Descripció del projecte  
L'objecte de l'estudi d'impacte ambiental (d'ara en avant EIA) presentat és l'obtenció de la llicència ambiental per a establir i dur a terme l'activitat de recuperació de metalls no ferris.  
Segons indica l'EIA, l'activitat s'emplaçarà en una nau industrial ja construïda situada en el camí de Corrons, s/n, polígon 15, parcel·la 57 de la partida del Planell en el terme municipal de Buñol. Es tracta d'un sòl no urbanitzable amb protecció agrícola.  
La nau disposa d'una superfície total de 434 m² distribuïts en una única planta, encara que amb distintes cotes. L'estructura és majoritàriament metàl·lica encara que també hi ha alguns blocs de formigó prefabricat portants. El sòl estarà format per solera de formigó. És contigua a altres edificacions implantades en la mateixa parcel·la però sense compartir estructura amb elles. Disposa d'accés per camins actuals.  
  
La nau té llicència d'activitat municipal, resolta en desembre de 2002, per a la fabricació d'additius per a la indústria ceràmica, encara que en l'actualitat està fora d'ús.  
Procés industrial  
El procés industrial per a la recuperació de metalls no ferris s'inicia amb la recepció de papers i draps de neteja impregnats amb restes de dissolvents i substàncies residuals que contenen metalls preciosos procedents de la indústria ceràmica.  
Com a primer pas, després de l'emmagatzematge temporal, se'ls aplica un procés de combustió en forn sense aportació d'un altre combustible addicional. D'este procés de combustió s'extrauen dos tipus de productes: residu sòlid en forma de cendres i fums de combustió.  
Les cendres es processen posteriorment amb àcid nítric, clorhídric i aigua destil·lada per a obtenció del producte final en forma de metall no ferri. Als fums de combustió procedents del forn se'ls aplica un procés de postcombustió alimentat per gasoil que servirà com a mesura correctora perquè les emissions gasoses del procés es troben dins dels límits marcats per la legislació vigent. Les cendres rebran un procés d'afinat, amb àcid nítric i clorhídric (productes corrosius) del qual s'obtindran per un costat vapors i per un altre líquids sobrants després de l'obtenció del metall no ferri final. Els vapors es processaran per mitjà de llavat neutralitzador amb dissolució de sosa càustica i urea.  
  
Els líquids residuals després de l'obtenció de metall no ferri en el tractament de les cendres, s'emmagatzemen en depòsit per a enviament a gestor de residus especialitzats.  
Esquemàticament, el procés consistix en: cremat dels draps, afinament de les cendres, separació de metalls no ferris per precipitació i formació de lingot per fosa del metall precipitat.  
Com a maquinària a utilitzar es descriu: forn de combustió, cambra postcombustió, emissió, sistemes de neutralització de gasos, bufador, material de laboratori i instal·lació PCI.  
El consum mensual previst és de 0,8 tm brutes de draps i papers impregnats. L'horari previst de funcionament normal és de 8 hores diàries entre setmana.  
Tramitació administrativa  
El 12 de febrer de 2015 la Direcció Territorial de València de la Conselleria d'Infraestructures, Territori i Medi Ambient trasllada un escrit de l'Ajuntament de Buñol en què se sol·licitava que l'avaluació d'impacte ambiental de l'EIA presentat per Isidro Legua Farinós per a establir l'activitat de recuperació de metalls no ferris al camí de Corrons, s/n, polígon 15, parcel·la 57, a fi de continuar amb la llicència ambiental corresponent.  
  
Amb l'ofici de remissió s'adjunta:  
- Documentació de l'expedient administratiu entre la qual està el certificat d'haver realitzat el tràmit d'informació pública per un període de trenta dies.  
- Estudi d'impacte ambiental.  
El certificat d'informació pública indica que l'expedient s'ha sotmés a informació pública del 5 de novembre de 2014 al 7 de gener de 2015 i des de la publicació de l'edicte en el BOP de 17 de novembre de 2014 fins a la data de la diligència del secretari, 8 de gener de 2015. Transcorregut este termini, no s'hi han presentat al·legacions.  
  
No s'ha remés el projecte, ni certificat de compatibilitat urbanística, ni informe tècnic municipal, ni s'ha realitzat consulta a les administracions públiques afectades.  
Consultes  
Se sol·licita que informen en matèria de les seues competències respectives als servicis següents:  
- Protecció i control integrat de la contaminació.  
- Residus.  
- Ordenació del territori.  
Consideracions ambientals  
La consulta al Servici d'Ordenació del Territori es va realitzar perquè segons el pla d'acció territorial sobre prevenció del risc d'inundació a la Comunitat Valenciana, revisió del pla any 2013, s'observava que l'activitat està projectada en zona de perillositat geomorfològica. Com a resultat es va emetre un informe la conclusió final del qual és la següent:  
  
«Per tot el que s'ha exposat, l'activitat de recuperació de metalls no ferris en part de la nau que hi ha en la parcel·la 57, del polígon 15 de Buñol (València) està afectada per risc d'inundació i és incompatible amb les determinacions normatives del Pla d'Acció Territorial de caràcter sectorial sobre prevenció del Risc d'Inundació a la Comunitat Valenciana.»  
Este informe s'adjunta a la notificació.  
La incompatibilitat de l'activitat en la zona projectada no permet continuar l'avaluació ambiental de l'expedient, sense perjuí que, si continua el procediment, es puguen determinar altres aspectes ambientals incompatibles amb la realització de l'activitat en la zona.  
  
Consideracions jurídiques  
El projecte examinat constituïx un dels supòsits en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a aprovar-lo definitivament, segons es desprén de la Llei 21/2013, de 9 de desembre, d'Avaluació Ambiental, i l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, i modificat pel Decret 32/2006, de 10 de març: «instal·lacions d'eliminació i/o tractament de residus perillosos per incineració, tractament físic i/o químic, o emmagatzematge en terra».  
  
Encara que l'expedient no s'ha remés de manera completa, s'ha observat la possible incompatibilitat. I la consulta al Servici d'Ordenació del Territori resulta determinant i no permet continuar amb el procediment d'avaluació d'impacte ambiental ordinària.  
L'article 15 del Decret 47/2015, de 17 d'abril, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la resolució següent:  
  
Primer  
Estimar no acceptable, només als efectes ambientals, l'activitat de «recuperació de materials no ferris» el titular de la qual és José Isidro Legua Farinós, en la ubicació proposada de la partida del Planell, camí de Corrons, s/n, polígon 15, parcel·la 57, del municipi de Buñol (València), ja que l'exercici de l'activitat comporta l'emmagatzematge de residus perillosos i la utilització de productes químics i, per tant, és incompatible amb el risc d'inundació que hi ha en l'emplaçament, tal com establix la normativa del PATRICOVA (article 22.2) i com ha assenyalat el Servici d'Ordenació del Territori.  
  
Segon  
Esta declaració d'impacte ambiental no serà objecte de recurs sense perjuí que, si és el cas, procedisquen en via administrativa o judicial davant de l'acte pel qual s'autoritza el projecte.  
  
Tercer  
Publicar en el Diari Oficial de la Comunitat Valenciana esta declaració d'impacte ambiental, d'acord amb el que disposa l'article 41 de la Llei 21/2013, de 9 de desembre, d'Avaluació Ambiental.  
  
La regulació de la vigència d'esta declaració d'impacte ambiental serà l'establida en l'article 43 de la Llei 21/2013.  
  
València, 19 de maig de 2015.- El director general d'Avaluació Ambiental i Territorial: Juan Giner Corell.»  
  
València, 18 de juny de 2015.- El director general d'Avaluació Ambiental i Territorial: Juan Giner Corell.